b'\n_START_ARTICLE_\nFitness World\n_START_SECTION_\nHistorie\n_START_PARAGRAPH_\nFitness World er stiftet og stadig ejet af Henrik og Sophie Rossing. K\xc3\xa6den \xc3\xa5bnede sit f\xc3\xb8rste center i 2005 p\xc3\xa5 Gasv\xc3\xa6rksvej i K\xc3\xb8benhavn, og har siden \xc3\xa5bnet (eller overtaget) centre i hele landet. Den st\xc3\xb8rste koncentration af Fitness World-centre er i K\xc3\xb8benhavn, hvor omkring en femtedel af centrene ligger, efterfulgt af Aarhus, Aalborg og Odense._NEWLINE_Fitness World erkl\xc3\xa6rede fra starten priskrig mod de markant dyrere konkurrenter som eksempelvis fitness dk ved at tilbyde medlemskab til 199,- kroner om m\xc3\xa5neden - og det vel at m\xc3\xa6rke uden bindingsperiode. Det fik i 2008 andre fitnesscentre til at fjerne bindingerne p\xc3\xa5 deres medlemskaber. Ved indgangen til 2009 h\xc3\xa6vede Fitness World priserne og forlod dermed lavprissegmentet. Desuden er k\xc3\xa6dens gebyrer h\xc3\xa6vet betragteligt de seneste \xc3\xa5r, eksempelvis gebyret for at udeblive fra et hold._NEWLINE_St\xc3\xb8rstedelen af Fitness Worlds centre er \xc3\xa5bnet som f\xc3\xb8lge af organisk v\xc3\xa6kst, mens en r\xc3\xa6kke centre er kommet til som f\xc3\xb8lge af opk\xc3\xb8b af selvst\xc3\xa6ndige centre samt opk\xc3\xb8b af konkurrerende fitnessk\xc3\xa6der. _NEWLINE_S\xc3\xa5ledes k\xc3\xb8bte Fitness World i 2008 Sportsclub-k\xc3\xa6den, der omfattede seks centre i Stork\xc3\xb8benhavn og Nordsj\xc3\xa6lland. I september 2009 blev Equinox Fitness ogs\xc3\xa5 opk\xc3\xb8bt, hvilket dermed gjorde Fitness World til Danmarks st\xc3\xb8rste fitnessk\xc3\xa6de foran Fitness dk og efterf\xc3\xb8lgende har Fitness World ogs\xc3\xa5 overtaget aktiviteterne i den sj\xc3\xa6llandske fitnessk\xc3\xa6de, Enjoy Fitness. Endelig k\xc3\xb8bte Fitness World konkurrenten Fitness One i december 2011. Med virkning fra januar 2013 overtager Fitness World de seks centre i SATS-k\xc3\xa6den, der dermed tr\xc3\xa6kker sig fra det danske marked. Den 19. december 2014 annoncerede Fitness World, at man havde opk\xc3\xb8bt lavpriskonkurrenten Fresh Fitness med virkning fra januar 2015 . Det udvider antallet af centre til 150 ved indgangen til 2015._NEWLINE_I januar 2015 offentliggjorde Fitness World, at fitnessk\xc3\xa6den havde k\xc3\xb8bt den polske k\xc3\xa6de Condizione, der havde fire centre og et p\xc3\xa5 vej. Condizione ligger i det sydvestlige Polen op mod Tjekkiet.\n_START_SECTION_\nOrganisation\n_START_PARAGRAPH_\nFitness Worlds centre er hver is\xc3\xa6r ledet af en centerleder og en souschef. Dertil kommer yderligere personale til kundebetjening og reng\xc3\xb8ring._NEWLINE_Den st\xc3\xb8rste gruppe af ansatte er uddannede fitnessinstrukt\xc3\xb8rer, der underviser i forskellige discipliner. Fitness World tilbyder ogs\xc3\xa5 egne uddannelser._NEWLINE_Hovedkvarteret l\xc3\xa5 indtil 2018 i Valby, i forl\xc3\xa6ngelse af k\xc3\xa6dens fitnesscenter p\xc3\xa5 Mosedalvej. I dag ligger hovedkvarteret p\xc3\xa5 Egeg\xc3\xa5rdsvej i R\xc3\xb8dovre._NEWLINE_Selskabets administrerende direkt\xc3\xb8r er Steen Albrechtslund.'